शंकर ने अनेकानेक विशिष्ट ग्रंथों की रचना की, जिनसे उनके गहन अध्ययन एवं आध्यात्मिक उन्नयन का बोध होता है। कुछ विद्वानों का यह भी मानना है कि इनमें से कुछ ग्रंथ शंकराचार्य परम्परा के बाद के आचार्यों द्वारा लिखे गए। आचार्य के ग्रंथों के विषय में श्रृंगेरी के शंकराचार्य की देखरेख में श्री रंगम स्थित वाणी विलास प्रेस से 20 जिल्दों वाली एक ग्रंथावली प्रकाशित हुई है, जिसे अब तक की सर्वाधिक प्रामाणिक माना जाता है। यह निर्णय करना कठिन है कि इस विपुल शंकर साहित्य में अन्य शंकराचार्यों और मठाधीशों की रचनाओं का समावेश कितना है। हालांकि, शंकर के प्रमुख भाष्य ग्रंथ निर्विवाद रूप से उन्हीं के द्वारा रचित हैं।